Камбербач је крајем 2013. основао продукцијску компанију Сани Марч (енг. SunnyMarch Ltd). заједно са Беном Дилоном, Адамом Селвсом и Адамом Аклендом, кога је упознао током снимања серије "Последњи непријатељ". Њихов први пројекат био је кратки филм "Мала услуга" режисера Патрика Монроа. Камбербач тумачи улогу ратног ветерана Воласа, коме се седам година након рата у Ираку за помоћ обраћа човек који му је спасао живот. Акциони трилер у трајању од 30 минута, снимљен је са буџетом у износу од 87.000 £, који је обезбедила заинтересована публика путем сајта Индигого.